
REPUBLIKA HRVATSKA
MEĐIMURSKA ŽUPANIJA
[image: ]OPĆINA DONJI VIDOVEC
Općinsko vijeće
KLASA: 024-01/26-01/05
URBROJ: 2109-7-01-26-02
Donji Vidovec, 27. srpnja 2026.


IZVOD IZ ZAPISNIKA 


	sa 8. sjednice Općinskog vijeća Općine Donji Vidovec održane 27. srpnja 2026. godine u prostorijama Općine Donji Vidovec s početkom u 18:30 sati.
Sjednicu je sazvala predsjednica Općinskog vijeća, Dorotea Kranjec, pozivom KLASA: 024-01/26-01/05, URBROJ: 2109-7-01-26-01 dana 24. srpnja 2026. godine.
Sjednici su prisutni: Dorotea Kranjec, Franjo Šestak, Valentina Lukša, Mario Hozjak, Nikola Matulin, Josip Matulin, Josip Jambrešić te je predsjednica Vijeća utvrdila da je sjednici prisutno 7 vijećnika te da postoji kvorum. Na sjednicu nije došao Robert Nestić, a svoj dolazak nije opravdao.
Općinsko vijeće Općine Donji Vidovec nastavlja s radom u nepopunjenom sastavu s obzirom da od strane kandidacijske liste Hrvatska socijalno – liberalna stranka i Međimurski demokratski savez nije predložen član koji će zamijeniti vijećnika Željka Doleneca koji je podnio ostavku.
Sjednici su prisutni i Bojana Petrić – općinska načelnica, Jelena Šebalj – pročelnica te Petra Bobić i Hana Batcha Frančić – predstavnice medija.
Zapisnik je vodila Jelena Šebalj, pročelnica JUO Općine Donji Vidovec.

Prije prelaska na utvrđivanje dnevnog reda predsjednica Vijeća otvorila je aktualnih pola sata za vijećnička pitanja.

Općinska načelnica prije vijećničkih pitanja izvijestila je vijećnike o svojim aktivnostima između 7. i 8. sjednice Općinskog vijeća:
· dana 1. lipnja održana je svečanost dodjele ugovora o stipendiranju za učenike strukovnih škola s područja Međimurske županije. Program stipendiranja provodi Međimurska županija u suradnji s gradovima, općinama i Obrtničkom komorom Međimurja s ciljem poticanja mladih na odabir deficitarnih zanimanja koja su potrebna tržištu rada. S područja Općine Donji Vidovec pravo na stipendiju ostvarilo je troje srednjoškolaca, čime se nastavlja pružanje potpore mladima u njihovom obrazovanju i usmjeravanju prema traženim zanimanjima;
· Ministarstvo demografije i useljeništva donijelo je 29.5.2026. godine Odluku o financiranju kojom su Općini Donji Vidovec odobrena bespovratna sredstva u iznosu od 34.963,15 eura za provedbu projekta „Opremanje Dječjeg vrtića Donji Vidovec“. Projekt je odobren u okviru Poziva za dodjelu bespovratnih sredstava „Dostupnost kvalitetne skrbi za djecu u lokalnim zajednicama kroz poboljšanje materijalnih uvjeta u dječjim vrtićima“ za 2026. godinu. Svečano potpisivanje ugovora o dodjeli bespovratnih sredstava održano je 23.6.2026. godine u Bjelovaru, čime su stvoreni preduvjeti za provedbu projekta i realizaciju planiranih aktivnosti;
· 13. lipnja na području Općine Donji Vidovec, u Etno parku, otvoreno je novo kružno sjedište inspirirano međimurskom legendom o pozoju, postavljeno u sklopu međunarodnog projekta Mystical Danube kojim se promiče kulturna baština i razvoj održivog turizma. Otvorenje je održano povodom obilježavanja 800 godina prvog pisanog spomena Donjeg Vidovca i Dana Općine, a tom je prilikom otvorena i izložba „Življenje v zlatariji“, za kulturni dio pobrinuo se KUD Donji Vidovec;
· 16. lipnja održana je svečana sjednica Općinskog vijeća povodom obilježavanja 800 godina od prvog pisanog spomena Donjeg Vidovca, kojoj je nazočio i predsjednik Republike Hrvatske Zoran Milanović. Nakon svečane sjednice uslijedio je niz manifestacija kojima je obilježen ovaj značajan jubilej, a ovom prilikom zahvaljujem svim udrugama, vatrogascima, volonterima i sudionicima koji su svojim trudom, zalaganjem i suradnjom doprinijeli uspješnoj organizaciji i dostojnom obilježavanju 800 godina našega mjesta;
· 24. lipnja u sklopu Dana Općine obilježen je završetak radova na novoizgrađenom dječjem vrtiću Kutak sreće. Sva potrebna dokumentacija oko osnivanja ustanove poslana je na nadležno Ministarstvo.
· 13.7.2026. godine u Karlovcu, Općini Donji Vidovec uručen je ugovor Ministarstva regionalnoga razvoja i fondova Europske unije kojim je odobreno 70.000,00 eura bespovratnih sredstava za nastavak uređenja novog općinskog Dječjeg vrtića Kutak sreće. Posebno me veseli što je naš projekt ostvario najveći mogući iznos sufinanciranja te se svrstao među dvije najbolje ocijenjene prijave od ukupno 193 odobrena projekta u Republici Hrvatskoj;
· 9.7.2026. godine Ministarstvo prostornoga uređenja, graditeljstva i državne imovine donijelo je Odluku o financiranju kojom su Općini Donji Vidovec odobrena bespovratna sredstva u iznosu od 34.700,00 eura za provedbu projekta „Dopuna prometne signalizacije i komunalne opreme za uređenje javnih površina na području Općine Donji Vidovec“. Odobrena sredstva bit će iskorištena za daljnje unapređenje prometne sigurnosti i uređenje javnih površina na području općine;
· 15.7.2026. godine u prostorijama Općine Donji Vidovec održan je svečani prijem i uručenje novčanih nagrada učenicima osnovnih i srednjih škola te učenicima koji su svojim trudom, zalaganjem i izvrsnim rezultatima ostvarili iznimne uspjehe u obrazovanju;
· 20.7.2026. godine održan je sastanak sa direktorom TZ Međimurske županije i predstavnicom ustanove REDEA na temu završetak Interpretacijskog centra „Dravski zlatari”, razgovarali smo o mogućim prijavama na buduće natječaje te mogućnosti izmjene i dopune projektne dokumentacije kako bi projekt prilagodili mogućim natječajima;
· radovi na uređenju mrtvačnice odvijaju se planiranom dinamikom te se njihov završetak očekuje do 31.8. u skladu s ugovorenim rokom izvođenja radova.

Za riječ se javio Josip Jambrešić, koji je općinsku načelnicu upitao tko je i na koji način odlučio o tome tko će dobiti zahvalnicu koje su se dodjeljivale povodom 800. obljetnice spomena mjesta. Naveo je da su neki vijećnici „dobili po prstima“ zašto su tako odlučili, međutim, on se ne sjeća da je na sjednici Općinskog vijeća donesena bilo kakva odluka o javnim priznanjima. Smatra da je jedan od uzroka tomu i to što ne postoji odgovarajući odbor koji bi se time bavio. Općinska načelnica odgovorila je da se zahvalnice dodjeljuju unatrag tri godine. Što se tiče udruga kojima su dodijeljene zahvalnice, navela je da su se na jednom od sastanaka s predsjednicima udruga predsjednici izjasnili o tome koliko dugo pojedina udruga djeluje. Sukladno tome, zahvalnice su dodijeljene udrugama koje su obilježavale „okrugle“ obljetnice djelovanja, dok su za dodjelu zahvalnica ostalim osobama mještani telefonskim putem predlagali općinskoj načelnici kome bi ih trebalo dodijeliti.
Valentina Lukša postavila je pitanje namjerava li Općina sufinancirati kastraciju pasa i mačaka. Općinska načelnica odgovorila je da se financijska sredstva za tu svrhu namjeravaju planirati u Proračunu Općine za sljedeću godinu.
Josip Matulin postavio je pitanje koji se kapitalni projekti planiraju u narednom razdoblju te kad dječji vrtić započinje s radom. Općinska načelnica odgovorila je da se planira uređenje dijela nogometnog kluba, što uključuje promjenu krovišta, obnovu fasade i stolarije te uređenje unutarnjih prostora – svlačionica i sanitarije. Nadalje, navela je da se od države namjerava zatražiti zemljište na kojem se nalazi dječje igralište u sklopu prostora nogometnog, kluba kako bi se ono moglo prijaviti na prihvatljiv natječaj za njegovo uređenje. Planirani projekt je i završetak interpretacijskog centra. Vezano uz početak rada dječjeg vrtića, općinska načelnica odgovorila je da je Općina svu potrebnu dokumentaciju dostavila resornom Ministarstvo te da se trenutno čeka suglasnost na Program rada dječjeg vrtića. Nakon dobivanja suglasnosti, dokumentacija će se dostaviti Međimurskoj županiji, koja treba izdati rješenje kojim se odobrava početak rada dječjeg vrtića. Trenutno slijedi opremanje kuhinje i ureda. Josip Matulin potom je upitao je li provedena legalizacija nogometnog kluba. Općinska načelnica odgovorila je da nije. Josip Matulin naveo je da je ponovno otvorena mogućnost provedbe postupka legalizacije kako bi se objekt mogao prijavljivati na natječaje. U raspravu se uključila pročelnica te istaknula da je prema informacijama dobivenim od urbanizma došlo do promijene zakona, zbog čega je potrebno obustaviti ranije pokrenute zahtjeve te postupak legalizacije pokrenuti sukladno novom zakonu.
Franjo Šestak postavio je pitanje tko je zadužen za održavanje dječjeg igrališta u sportskom parku „Kalanica“ jer roditelji prigovaraju da je igralište neuredno i opasno za djecu. Općinska načelnica odgovorila je da travnati dio održava udruga NK, odnosno Danijel Nemet, predsjednik kluba NK, dok je samo dječje igralište uređeno prošle godine od strane nekoliko entuzijasta, među kojima je bio i vijećnik Mario Hozjak, a Općina je osigurala materijal. Navela je da je vidjela da je igralište devastirano, ali nema informaciju tko je to napravio. S obzirom na to da je veći dio zemljišta u državnom vlasništvu, općinska načelnica navela je da se namjerava od države zatražiti darovanje tog zemljište Općini, kako bi Općina mogla dječje igralište prijaviti na odgovarajući natječaj za njegovo uređenje. Valentina Lukša potom je upitala postoji li mogućnost postavljanja kamera. Općinska načelnica je odgovorila da trenutno postoje kamere koje je putem projekta nabavila i postavila udruga NK, međutim, nijedna kamera nije usmjerena izravno prema dječjem igralištu pa će se onda, prema potrebi, postaviti dodatne kamere.
Josip Jambrešić nadovezao se na prethodnu raspravu vezanu uz legalizaciju te upitao hoće li se provesti i legalizacija ribičkog doma. Pročelnica je odgovorila da će se postupci provesti sukladno novim zakonskim odredbama. Općinska načelnica dodala je da se objekt nogometnog kluba nalazi unutar građevinskog područja, dok se ribički dom nalazi izvan građevinskog područja, zbog čega se zahtjevi za legalizaciju podnose različitim nadležnim institucijama.
Nikola Matulin javio se za riječ te se nadovezao na temu proslave 800. obljetnice prvog spomena mjesta. Podsjetio je da je na prethodnoj sjednici vijećnik Josip Matulin izrazio nezadovoljstvo programom proslave, iako program tada još nije bio predstavljen, te naveo da je u organizaciju trebalo uključiti više ljudi. Nikola Matulin istaknuo je da je osobno, kao i sa udrugom KUD, bio uključen u organizaciju proslave te je pohvalio program i održane manifestacije. Smatra da je za jedno malo mjesto program bio sadržajan i raznovrstan, a posebno je istaknuo dolazak predsjednika Republike Hrvatske Zorana Milanovića, ocijenivši da je njegovo sudjelovanje na takvoj obljetnici veliko priznanje za Općinu. Naveo je da će uvijek postojati netko kome nešto neće odgovarati, ali smatra da se svatko tko ima volje i želi pomoći može sam javiti, ponuditi svoje ideje i uključiti se u organizaciju, bez potrebe za posebnim pozivom. Istaknuo je da se na pozive često odazove mali broj ljudi. Podsjetio je i na vijećničku prisegu kojom su se vijećnici obvezali pomagati i raditi u interesu Općine. Naglasio je da je kritika potrebna i da uvijek treba ukazivati na ono što nije dobro, ali isto tako treba znati pohvaliti ono što je dobro. Zaključio je da, ako Općinu mogu pohvaliti ljudi koji dolaze sa strane, tada i sami trebamo prepoznati ono što je dobro te se aktivno uključiti u rad i doprinos zajednici.

Kako daljnjih pitanja nije bilo, predsjednica Vijeća je za 8. sjednicu Općinskog vijeća predložila dnevni red koji su vijećnici primili u pozivu. 

Općinsko vijeće je jednoglasno za 8. sjednicu utvrdilo sljedeći:

	DNEVNI RED:

1. PRIJEDLOG 2. izmjena i dopuna Proračuna Općine Donji Vidovec za 2026. godinu
2. PRIJEDLOG Odluke o davanju prethodne suglasnosti na prijedlog Statuta Dječjeg vrtića Kutak sreće, Donji Vidovec
3. PRIJEDLOG Odluke o davanju prethodne suglasnosti na prijedlog Pravilnika o unutarnjem ustrojstvu i načinu rada Dječjeg vrtića Kutak sreće, Donji Vidovec
4. PRIJEDLOG Odluke o uvođenju Riznice Općine Donji Vidovec i Objedinjene glavne knjige proračuna
5. PRIJEDLOG Pravilnika o pravilima, uvjetima i postupcima jednostavne nabave Općine Donji Vidovec

	TOČKA 1. PRIJEDLOG 2. izmjena i dopuna Proračuna Općine Donji Vidovec za 2026. godinu
Predsjednica Vijeća otvorila je raspravu.	
U raspravu su se uključili: Josip Matulin, Josip Jambrešić te općinska načelnica.
Nakon rasprave, predsjednica Vijeća dala je na usvajanje prijedlog 2. izmjena i dopuna Proračuna Općine Donji Vidovec za 2026. godinu, a u trenutku glasovanja sjednici je bilo nazočno 7 vijećnika.
Jednoglasno, sa 7 glasova „za“, donesene su 2. izmjene i dopune Proračuna Općine Donji Vidovec za 2026. godinu.

TOČKA 2. PRIJEDLOG Odluke o davanju prethodne suglasnosti na prijedlog Statuta Dječjeg vrtića Kutak sreće, Donji Vidovec
Predsjednica Vijeća otvorila je raspravu.	
U raspravu se nije uključio nitko od vijećnika.
Predsjednica Vijeća dala je na usvajanje prijedlog Odluke o davanju prethodne suglasnosti na prijedlog Statuta Dječjeg vrtića Kutak sreće, Donji Vidovec, a u trenutku glasovanja sjednici je bilo nazočno 7 vijećnika.
Jednoglasno, sa 7 glasova „za“, donesena je Odluka o davanju prethodne suglasnosti na prijedlog Statuta Dječjeg vrtića Kutak sreće, Donji Vidovec.

TOČKA 3. PRIJEDLOG Odluke o davanju prethodne suglasnosti na prijedlog Pravilnika o unutarnjem ustrojstvu i načinu rada Dječjeg vrtića Kutak sreće, Donji Vidovec
Predsjednica Vijeća otvorila je raspravu.	
U raspravu se nije uključio nitko od vijećnika.
Predsjednica Vijeća dala je na usvajanje prijedlog Odluke o davanju prethodne suglasnosti na prijedlog Pravilnika o unutarnjem ustrojstvu i načinu rada Dječjeg vrtića Kutak sreće, Donji Vidovec, a u trenutku glasovanja sjednici je bilo nazočno 7 vijećnika.
Jednoglasno, sa 7 glasova „za“, donesena je Odluka o davanju prethodne suglasnosti na prijedlog Pravilnika o unutarnjem ustrojstvu i načinu rada Dječjeg vrtića Kutak sreće, Donji Vidovec.

TOČKA 4. PRIJEDLOG Odluke o uvođenju Riznice Općine Donji Vidovec i Objedinjene glavne knjige proračuna
Predsjednica Vijeća otvorila je raspravu.	
U raspravu se nije uključio nitko od vijećnika.
Predsjednica Vijeća dala je na usvajanje prijedlog Odluke o uvođenju Riznice Općine Donji Vidovec i Objedinjene glavne knjige proračuna, a u trenutku glasovanja sjednici je bilo nazočno 7 vijećnika.
Jednoglasno, sa 7 glasova „za“, donesena je Odluka o uvođenju Riznice Općine Donji Vidovec i Objedinjene glavne knjige proračuna.

TOČKA 5. PRIJEDLOG Pravilnika o pravilima, uvjetima i postupcima jednostavne nabave Općine Donji Vidovec
Predsjednica Vijeća otvorila je raspravu.	
U raspravu se nije uključio nitko od vijećnika.
Predsjednica Vijeća dala je na usvajanje prijedlog Pravilnika o pravilima, uvjetima i postupcima jednostavne nabave Općine Donji Vidovec, a u trenutku glasovanja sjednici je bilo nazočno 7 vijećnika.
Jednoglasno, sa 7 glasova „za“, donesen je Pravilnik o pravilima, uvjetima i postupcima jednostavne nabave Općine Donji Vidovec.

